SPOMENIK franjevačkom svećeniku fra Karlu Ćulumu, župniku u Zavojanima pored Vrgorca kojega su 1943. ubile ustaše, jutros je devastiran treći put u zadnja tri mjeseca, a nepoznati počinitelj izvadio je mramornu ploču iz ležišta spomenika koja je pala na tlo i razbila se.

Policijski inspektori Policijske postaje Vrgorac nalaze se na terenu i u tijeku je policijska istraga.

Spomenik fra Karlu Ćulumu nalazi se ispred Crkve Male Gospe u Zavojanima.



Mještani izradili novu ploču, koja je jutros razbijena

Tekst se nastavlja ispod oglasa

U ožujku ove godine oštrim predmetom netko je izgrebao tekst na spomen-ploči, nakon čega su mještani izradili i postavili novu s istim natpisom. Prije nekoliko dana nova tek postavljena ploča osvanula je oblijepljena plakatima, a jutros je razbijena.

Na spomen-ploči postavljenoj 1961. godine pisalo je kako su župnika zvjerski ubile ustaše 25. svibnja 1943. godine. Do nedavno nikome nije smetao, niti je bilo ikakve devastacije.